CELEX: 62007CJ0016
Language: sl
Date: 2008-10-09
Title: Sodba Sodišča (četrti senat) z dne 9. oktobra 2008. # Marguerite Chetcuti proti Komisiji Evropskih skupnosti. # Pritožba - Javni uslužbenci - Notranji natečaj v instituciji - Zavrnitev kandidature - Pogoji za pripustitev. # Zadeva C-16/07 P.

SODBA SODIŠČA (četrti senat) 
      z dne 9. oktobra 2008
      Zadeva C-16/07 P
      Marguerite Chetcuti
      proti
      Komisiji Evropskih skupnosti 
      „Pritožba – Javni uslužbenci – Notranji natečaj v instituciji – Zavrnitev prijave – Pogoji za pripustitev“
      Predmet: Pritožba zoper sodbo Sodišča prve stopnje Evropskih skupnosti z dne 8. novembra 2006 v zadevi Chetcuti proti Komisiji (T‑357/04,
         ZOdl. JU, str. I-A-2-255 in II-A-2-1323), s katero pritožnica predlaga razveljavitev te sodbe.
      
      Odločitev: Zavrnitev pritožbe.
      
      Povzetek
      1.        Uradniki – Pogoji za zaposlitev drugih uslužbencev – Začasni uslužbenec – Pomožni uslužbenec – Merilo za razlikovanje
      (Pogoji za zaposlitev drugih uslužbencev, člena 2 in 3)
      2.        Uradniki – Zaposlovanje – Notranji natečaj v instituciji – Razširitev pravice do udeležbe na pomožne uslužbence – Obveznost
            – Neobstoj
      1.        Kadrovski predpisi in Pogoji za zaposlitev drugih uslužbencev določajo, da med delovnopravnim statusom, zahtevami za zaposlitev
         in pogoji za zaposlitev pomožnih uslužbencev ter tistimi, določenimi za uradnike in začasne uslužbence, obstajajo razlike.
         Iz teh razlik izhaja, da pomožni uslužbenci niso zaposleni zaradi izvrševanja trajnih nalog v institucijah Skupnosti. Nasprotno,
         značilnost, ki opredeljuje pogodbo pomožnega uslužbenca, je negotovost trajanja njegove zaposlitve, saj se njegova pogodba
         lahko uporabi samo za kratkoročno nadomeščanje ali za opravljanje administrativnih nalog, ki so začasne ali izpolnjujejo nujno
         potrebo oziroma niso jasno opredeljene. Pomožni uslužbenci zaradi tega dejstva sestavljajo ločeno kategorijo uslužbencev,
         ki pokrivajo druge potrebe institucij, ki jih zaposlujejo.
      
      2.        Čeprav ima glede na strukturo in namen Kadrovskih predpisov in Pogojev za zaposlitev drugih uslužbencev organ za imenovanja
         pravico, da pomožne uslužbence pripusti k notranjemu natečaju v instituciji, zato še ni dolžan odpreti vsakega notranjega
         natečaja v instituciji za vse osebe, ki v njej opravljajo delo. Takšna obveznost bi lahko posegla v diskrecijsko pravico,
         ki je priznana institucijam Skupnosti pri organizaciji delovanja, še posebej pri določanju, v interesu službe, podrobnih pravil
         in pogojev za natečaj.